Munisipaliteit swyg oor stortingsterrein | Highvelder
Munisipaliteit swyg oor stortingsterrein
Rook van vullis wat aan die brand gesteek is en voortsmeul, hang in die lug en tussen al die vullishope staan 'n stootskraper.
Die vervalle toestand van Ermelo se stortingsterrein aan die noordekant van die dorp en die afwesigheid van werknemers en masjienerie is vir die soveelste keer weer onder die Hoëvelder se aandag gebring.
Volgens 'n inwoner wat daagliks die terrein besoek, het die probleem in die afgelope paar maande vererger met geen rommel wat verwerk word nie.
Hy kan nie onthou wanneer laas hy 'n stortingsterreinwerker daar gewaar het nie. Volgens hom, is daar gerugte dat die werkers staak weens 'n salarisdispuut en dat geen van die toerusting in werkende toestand is nie.
Die Hoëvelder het die stortingsterrein besoek om die aan-tygings te ondersoek.
Besoekers word reeds by die ingang begroet deur 'n stank van rommel wat tot teen die heining lê.
'n Nou paadjie met 'n berg vullis aan weerskante en bestrooi met gebreekte glas en skerp voorwerpe lei tot 'n doodloopplek 'n paar honderd meter verder waar rommel afgelaai word.
Diegene met groter voertuie waag dit om oor die rommelhope te ry om elders 'n plekkie te kry om af te laai.
Dit is nie seker of hy bloot daar geparkeer is en van vergeet is tot hy deel word van die vullis wat om hom ophoop nie en of hy weer vir sy eintlike doel sal gebruik word nie.
Die enigste ander vorm van aktiwiteit is plaaslike inwoners wat herwinnings-werk vir hul eie sak doen, terwyl hulle oor berge rommel moet voortbeur.
Op pad terug na die hoofpad lê 'n varksog en een van haar kleintjies weg aan die rommel wat sommer langs die pad afgelaai is en die versoeking om die stortterrein niks anders as 'n varkhok te noem nie, is onweerstaanbaar.
Die munisipaliteit is twee weke gelede genader vir kommentaar oor die saak, maar teen druktyd Dinsdagmiddag is geen antwoord van hulle ontvang nie.